b"\n_START_ARTICLE_\nGalilea\n_START_PARAGRAPH_\nGalilea (hebraisk: \xd7\x94\xd7\x92\xd7\x9c\xd7\x99\xd7\x9c, ha-Galil; (latin: Galileia; arabisk: \xd8\xa7\xd9\x84\xd8\xac\xd9\x84\xd9\x8a\xd9\x84 al-Jaleel) er en stor region nord i Israel som overlapper med mye av det administrative norddistriktet av landet. Omr\xc3\xa5det blir tradisjonelt delt opp i \xc3\xb8vre Galilea (hebraisk: \xd7\x92\xd7\x9c\xd7\x99\xd7\x9c \xd7\xa2\xd7\x9c\xd7\x99\xd7\x95\xd7\x9f,\xe2\x80\x8e Galil Elyon), nedre Galilea (hebraisk: \xd7\x92\xd7\x9c\xd7\x99\xd7\x9c \xd7\xaa\xd7\x97\xd7\xaa\xd7\x95\xd7\x9f\xe2\x80\x8e, Galil Tahton) og vestre Galilea (hebraisk: \xd7\x92\xd7\x9c\xd7\x99\xd7\x9c \xd7\x9e\xd7\xa2\xd7\xa8\xd7\x91\xd7\x99,\xe2\x80\x8e Galil Ma'aravi), som strekker seg fra bibelske Tel Dan i nord ved foten av Hermonfjellet, strekker seg langs Libanonfjellene til fjellryggene til Karmelberget og Gilboafjellet i s\xc3\xb8r, og fra Jordandalen mot \xc3\xb8st over slettene til Jisreeldalen og Akko, helt til kystlinjen ved Middelhavet og Israels strandomr\xc3\xa5der i vest. Regionen utgj\xc3\xb8r en tredjedel av Israel.\n_START_SECTION_\nEtymologi\n_START_PARAGRAPH_\nRegionens israelittiske navn er fra det hebraiske rotordet galil, et s\xc3\xa6reget ord for \xc2\xabdistrikt\xc2\xbb og for \xc2\xabsylinder\xc2\xbb. Den hebraiske formen er benyttet i Jesajas bok 9:1 er i dens konstruerte tilstand g'lil hagoyim i betydningen \xc2\xabfolkeslagenes Galilea\xc2\xbb, det vil den delen av Galilea befolket av gentiler (ikke-j\xc3\xb8der) p\xc3\xa5 den tiden da boken ble skrevet._NEWLINE_Regionen ga opphav til det vesteuropeiske navnet for Galileasj\xc3\xb8en (Genesaretsj\xc3\xb8en), referert til som s\xc3\xa5dan p\xc3\xa5 mange spr\xc3\xa5k, inkludert oldtidens arabisk. P\xc3\xa5 hebraisk er innsj\xc3\xb8en referert til som Kinneret (se Fjerde Mosebok 34:11, etc.), fra hebraiske kinnor, \xc2\xabharpe\xc2\xbb, som er en beskrivelse av innsj\xc3\xb8ens form. Navnet Genesaretsj\xc3\xb8en (som i Lukasevangeliet 5:1, etc) er sammensatt fra Ginosar (hebraisk) ge, \xc2\xabdal\xc2\xbb, og enten netser, grein\xc2\xbb, eller natsor, \xc2\xab\xc3\xa5 vokte\xc2\xbb (muligens en referanse til byen Nasaret, alternativt omd\xc3\xb8pt til Tiberiassj\xc3\xb8en (Johannesevangeliet 6:1) etter byen Tiberias ved dens s\xc3\xb8rvestlige ende, som fikk navn etter den romerske keiseren Tiberius. Disse er de tre navnene som ble benyttet i opprinnelige, interne j\xc3\xb8diske litteraturen framfor Galileasj\xc3\xb8en. Imidlertid benyttet j\xc3\xb8dene Galilea for \xc3\xa5 henvise til hele regionen (arameisk: \xd7\x94\xd7\x92\xd7\x9c\xd7\x99\xd7\x9c\xd7\x99), inkludert dens innsj\xc3\xb8.\n_START_SECTION_\nGeografi\n_START_PARAGRAPH_\nDet meste av Galilea best\xc3\xa5r av fjellterreng, med h\xc3\xb8yder p\xc3\xa5 mellom 500 \xe2\x80\x93 700 meter. Det er flere h\xc3\xb8ye fjell, som blant annet Tabor og Har Meron, i regionen som har ganske lave temperaturer og h\xc3\xb8ye regnfall. Som et resultat av dette klimaet blomstrer flora og fauna i regionen. Mange fugler migrerer \xc3\xa5rlig fra kaldere klima til Afrika og tilbake via Hula-Jordan-korridoren. Elver og fossefall, sistnevnte hovedsakelig i \xc3\xb8vre Galilea, langs de store omr\xc3\xa5dene av gr\xc3\xb8nne planter og fargerike villblomster, foruten ogs\xc3\xa5 tallrike byer av bibelsk betydning, gj\xc3\xb8r regionen til et popul\xc3\xa6rt turistm\xc3\xa5l.\n_START_SECTION_\nGalilea i det 1. \xc3\xa5rhundre\n_START_PARAGRAPH_\nI \xc3\xa5r 6 e.Kr. ble Judea, Idumea og Samaria omgjort fra romerske klientstater til en keiserlig provins, ogs\xc3\xa5 kalt Judea. En romersk prefekt, i stedet for enn lydkonge, regjerte landet. Denne prefekten regjerte fra Caesarea Maritima, og lot Jerusalem v\xc3\xa6re styrt av Israels overprest. Som et unntak kom prefekten til Jerusalem under religi\xc3\xb8se festivaler, n\xc3\xa5r religi\xc3\xb8s eller patriotisk entusiasme noen ganger ga n\xc3\xa6ring til uro eller oppr\xc3\xb8r. Ikkej\xc3\xb8diske landomr\xc3\xa5der omringet de j\xc3\xb8diske landene Judea og Galilea, men romersk lov og praksis tillot j\xc3\xb8der \xc3\xa5 forbli separate b\xc3\xa5de rettslig og kulturelt. Galilea var \xc3\xb8yensynlig sv\xc3\xa6rt velst\xc3\xa5ende, og fattigdom var begrenset nok til at den ikke truet den sosiale orden._NEWLINE_J\xc3\xb8disk religion var uvanlig i den grad at j\xc3\xb8der kun anerkjente \xc3\xa9n gud, at de ans\xc3\xa5 seg selv som utvalgt av ham, og at de ville at ikkej\xc3\xb8der skulle anerkjenne deres gud som den ene Gud. J\xc3\xb8der baserte sin tro og religi\xc3\xb8se praksis p\xc3\xa5 Toraen, fem b\xc3\xb8ker sagt \xc3\xa5 ha blitt overlevert til Moses av Gud. De tre fremste religi\xc3\xb8se gruppene far fariseerne, esseerne og sadukeerne. Sammen representerte disse gruppene kun en br\xc3\xb8kdel av befolkningen. De fleste j\xc3\xb8der s\xc3\xa5 fram til en tid da Gud ville frelse dem fra deres hedenske herskere, muligens gjennom en krig mot romerne."